CELEX: 32018D1928
Language: sk
Date: 2018-12-06 00:00:00
Title: Vykonávacie rozhodnutie Komisie (EÚ) 2018/1928 zo 6. decembra 2018, ktorým sa udeľuje výnimka, o ktorú požiadalo Dánsko na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov [oznámené pod číslom C(2018) 8081]

10.12.2018   
               
               
                  SK
               
               
                  Úradný vestník Európskej únie
               
               
                  L 313/45
               
            
         VYKONÁVACIE ROZHODNUTIE KOMISIE (EÚ) 2018/1928
         zo 6. decembra 2018,
         ktorým sa udeľuje výnimka, o ktorú požiadalo Dánsko na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov
         
            
               [oznámené pod číslom C(2018) 8081]
            
         
         (Iba dánske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov (1), a najmä na odsek 2 tretí pododsek jej prílohy III,
         keďže:
         
                     (1)
                  
                  
                     Komisia 18. novembra 2002 prijala rozhodnutie 2002/915/ES (2), ktorým sa Dánsku udelila výnimka, o ktorú požiadalo na základe smernice 91/676/EHS o ochrane vôd pred znečistením dusičnanmi z poľnohospodárskych zdrojov a ktorou sa v rámci dánskeho akčného programu na obdobie 1999 – 2003 povolila aplikácia maštaľného hnoja s obsahom najviac 230 kg dusíka na jeden hektár za rok (na pôdu) v určitých poľnohospodárskych podnikoch s chovom dobytka. Platnosť tejto výnimky bola predĺžená rozhodnutím Komisie 2005/294/ES (3) v súvislosti s dánskym akčným programom na obdobie 2004 – 2007, rozhodnutím Komisie 2008/664/ES (4) v súvislosti s dánskym akčným programom na obdobie 2008 – 2012, vykonávacím rozhodnutím Komisie 2012/659/EÚ (5) v súvislosti s dánskym akčným programom na obdobie 2008 – 2015 a vykonávacím rozhodnutím Komisie (EÚ) 2017/847 (6) v súvislosti s dánskou schémou regulácie živín v poľnohospodárstve a dánskym akčným programom pre dusičnany z júna 2017.
                  
               
                     (2)
                  
                  
                     Výnimka udelená vykonávacím rozhodnutím (EÚ) 2017/847 sa v období 2015 – 2016 týkala približne 1 466 podnikov s chovom dobytka, 443 134 dobytčích jednotiek a 210 061 hektárov ornej pôdy, čo zodpovedá 4,2 % z celkového množstva poľnohospodárskych podnikov, 19,6 % celkového počtu dobytčích jednotiek a 8,6 % celkovej výmery ornej pôdy v Dánsku.
                  
               
                     (3)
                  
                  
                     Dánsko predložilo Komisii 6. februára 2018 žiadosť o obnovenie danej výnimky na základe odseku 2 tretieho pododseku prílohy III k smernici 91/676/EHS.
                  
               
                     (4)
                  
                  
                     Dánsko uplatňuje akčný program pokrývajúci obdobie 2017 – 2020 v súlade s článkom 5 smernice 91/676/EHS prostredníctvom častí vyhlášky č. 865 z 23. júna 2017 o komerčnom chove hospodárskych zvierat, maštaľnom hnoji, siláži atď. v znení zmien, konsolidovaného zákona č. 433 z 3. mája 2017 o používaní hnojív na poľnohospodárskej pôde a vegetačnej pokrývke v znení zmien a vyhlášky č. 963 z 12. júla 2017 o používaní hnojív v poľnohospodárstve v plánovacom období 2017 – 2018. Ako doplnok k uvedeným opatreniam vykonáva Dánsko v rokoch 2017 a 2018 cielenú schému pre medziplodiny a od roku 2019 bude vykonávať cielenú reguláciu v súlade so zákonom o používaní hnojív na poľnohospodárskej pôde a vegetačnej pokrývke. Súčasťou dánskej legislatívy je okrem toho všeobecná regulácia fosforu v zmysle zákona o chove hospodárskych zvierat a používaní hnojív a vyhlášky o komerčnom chove hospodárskych zvierat, maštaľnom hnoji, siláži atď.
                  
               
                     (5)
                  
                  
                     V dánskych právnych predpisoch, ktorými sa vykonáva smernica 91/676/EHS, sa uvádzajú limitné hodnoty obsahu dusíka v aplikovanom hnojive. Legislatíva obmedzujúca aplikáciu fosforu nadobudla účinnosť v auguste 2017.
                  
               
                     (6)
                  
                  
                     Dánska legislatíva zahŕňa kombinovanú cielenú schému pre dobrovoľné a povinné medziplodiny počas obdobia, na ktoré sa vzťahuje toto rozhodnutie. V rámci uvedenej schémy nadobudnú povinné ustanovenia o medziplodinách účinnosť automaticky v prípade, že dobrovoľnými dohodami týkajúcimi sa medziplodín sa nesplnia dané environmentálne ciele. Plochy s medziplodinami dopĺňajú vnútroštátnu požiadavku na povinné medziplodiny podľa dánskeho zákona č. 433 z 3. mája 2017 o používaní hnojív na poľnohospodárskej pôde a vegetačnej pokrývke. Uvedená schéma je potrebná na to, aby uplatňovanie súčasnej výnimky neviedlo k zhoršovaniu kvality vody.
                  
               
                     (7)
                  
                  
                     Podľa informácií, ktoré poskytlo Dánsko v súvislosti s výnimkou udelenou vykonávacím rozhodnutím (EÚ) 2017/847, nevedie daná výnimka k zhoršeniu kvality vody v porovnaní s oblasťami, na ktoré sa výnimka nevzťahuje. Z údajov o vykonávaní smernice 91/676/EHS za obdobie rokov 2012 – 2015 (7) vyplýva, že v prípade podzemnej vody vykazuje 83,4 % monitorovacích miest priemernú koncentráciu dusičnanov nižšiu ako 50 mg/l a 27,5 % miest koncentráciu nižšiu ako 25 mg/l. V prípade sladkej povrchovej vody vykazuje 99,4 % monitorovacích miest priemernú koncentráciu dusičnanov nižšiu ako 50 mg/l a 85,8 % miest koncentráciu nižšiu ako 25 mg/l. Údaje z monitorovania poukazujú na celkový stabilný trend v oblasti koncentrácie dusičnanov v podzemných a sladkých povrchových vodách v porovnaní s predchádzajúcim vykazovaným obdobím (2008 až 2011). Z údaje o eutrofizácii vyplýva, že 25 % monitorovaných jazier bolo zaradených do kategórie „veľmi dobrý/dobrý stav“ a 75 % do kategórie „menej ako dobrý stav“ a že 2 zo 119 monitorovaných vodných útvarov v ústí riek a pobrežných vodách boli zaradené do kategórie „dobrý stav“.
                  
               
                     (8)
                  
                  
                     Komisia po preskúmaní žiadosti Dánska na základe prvkov opísaných v odseku 2 treťom pododseku prílohy III k smernici 91/676/EHS a na základe skúseností získaných pri uplatňovaní výnimky stanovenej v rozhodnutiach 2002/915/ES, 2005/294/ES, 2008/664/ES a vo vykonávacom rozhodnutí 2012/659/EÚ usudzuje, že množstvo hnoja, ktoré Dánsko plánuje aplikovať, teda 230 kg dusíka na jeden hektár za rok, neovplyvní dosiahnutie cieľov stanovených v smernici 91/676/EHS za predpokladu, že budú splnené určité prísne podmienky týkajúce sa medziplodín, stropov pre fosfor, striedania plodín, aplikácie hnoja a iných hnojív, odberu vzoriek pôdy a pôdnych rozborov.
                  
               
                     (9)
                  
                  
                     V poľnohospodárskych podnikoch oprávnených aplikovať maštaľný hnoj s obsahom najviac 230 kg dusíka na hektár za rok by sa mali plány hnojenia v záujme súladu so súčasnými poľnohospodárskymi postupmi včas aktualizovať a na zaistenie kompenzácie jesenného úbytku dusičnanov z pôdneho podložia a obmedzenie úbytku dusíka v zimnom období by sa mala využívať trvalá vegetačná pokrývka a medziplodiny.
                  
               
                     (10)
                  
                  
                     Smernicou Európskeho parlamentu a Rady 2000/60/ES (8) sa stanovuje komplexný cezhraničný prístup k ochrane vôd postavený na správnych územiach povodí, pričom cieľom je dosiahnuť dobrý stav európskych vodných útvarov do roku 2015. Neoddeliteľnou súčasťou tohto cieľa je aj znižovanie objemu živín. Výnimkou udelenou podľa tohto rozhodnutia nie sú dotknuté ustanovenia smernice 2000/60/ES, ani sa ňou nevylučuje, že na splnenie z nej vyplývajúcich povinností môžu byť potrebné ďalšie opatrenia.
                  
               
                     (11)
                  
                  
                     Smernicou Európskeho parlamentu a Rady 2007/2/ES (9) sa stanovujú všeobecné pravidlá zamerané na zriadenie Infraštruktúry pre priestorové informácie v Únii na účely politík Únie v oblasti životného prostredia a politík alebo činností, ktoré môžu mať vplyv na životné prostredie. Priestorové informácie zhromaždené v kontexte tohto rozhodnutia by podľa možnosti mali byť v súlade s ustanoveniami uvedenej smernice. V záujme zníženia administratívnej záťaže a zvýšenia koherentnosti údajov by Dánsko malo pri zbere potrebných údajov podľa tohto rozhodnutia využiť informácie získané v rámci integrovaného administratívneho a kontrolného systému zriadeného podľa hlavy V kapitoly II nariadenia Európskeho parlamentu a Rady (EÚ) č. 1306/2013 (10).
                  
               
                     (12)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre dusičnany zriadeného podľa článku 9 smernice 91/676/EHS,
                  
               PRIJALA TOTO ROZHODNUTIE:
         
            Článok 1
            Výnimka
            Výnimka, o ktorú Dánsko požiadalo listom zo 6. februára 2018 na to, aby sa na pôdu mohlo aplikovať väčšie množstvo dusíka obsiahnutého v maštaľnom hnoji, než je množstvo stanovené v odseku 2 druhom pododseku prvej vete prílohy III k smernici 91/676/EHS, sa udeľuje s výhradou splnenia podmienok stanovených v tomto rozhodnutí.
         
         
            Článok 2
            Rozsah pôsobnosti
            Táto výnimka sa vzťahuje na poľnohospodárske podniky s chovom dobytka, v ktorých sa striedanie plodín týka viac než 80 % plodín s vysokou absorpciou dusíka a dlhým vegetačným obdobím a ktorým bolo udelené povolenie v súlade s článkom 6.
         
         
            Článok 3
            Vymedzenie pojmov
            Na účely tohto rozhodnutia sa uplatňuje toto vymedzenie pojmov:
            
                        a)
                     
                     
                        „poľnohospodársky podnik s chovom dobytka“ je podnik s ročnou produkciou dusíka obsiahnutého v maštaľnom hnoji nad 300 kg, z ktorého aspoň dve tretiny predstavuje hnoj hovädzieho dobytka;
                     
                  
                        b)
                     
                     
                        „plodiny podsiate trávou“ sú silážne obilniny, silážna kukurica, jariny, oziminy alebo jarný jačmeň a hrach, ktoré sa majú podsiať trávou pred zberom alebo po ňom;
                     
                  
                        c)
                     
                     
                        „plodiny s vysokou absorpciou dusíka a dlhým vegetačným obdobím“ sú ktorékoľvek z týchto plodín:
                        
                                    i)
                                 
                                 
                                    tráva;
                                 
                              
                                    ii)
                                 
                                 
                                    trávnaté medziplodiny;
                                 
                              
                                    iii)
                                 
                                 
                                    kŕmna repa;
                                 
                              
                                    iv)
                                 
                                 
                                    plodiny podsiate trávou;
                                 
                              
                                    v)
                                 
                                 
                                    čakanka;
                                 
                              
                  
                        d)
                     
                     
                        „tráva“ je trvalo alebo dočasne zatrávnená plocha;
                     
                  
                        e)
                     
                     
                        „pôdny profil“ je vrstva pôdy pod povrchom do hĺbky 0,90 m alebo do priemernej najvyššej hladiny podzemnej vody, ak táto siaha do výšky menej než 0,90 m pod povrchom.
                     
                  
         
            Článok 4
            Podmienky udelenia výnimky
            Výnimka sa udeľuje za týchto podmienok:
            
                        1.
                     
                     
                        Dňa 1. augusta 2017 vstúpila do platnosti vyhláška č. 865 z 23. júna 2017 o komerčnom chove hospodárskych zvierat, maštaľnom hnoji, siláži atď. stanovujúca stropy pre priamo disponibilný (resp. priamo aplikovaný) fosfor, ktoré sa v rámci krajiny líšia v závislosti od typu hnojiva. Stropy sa vzťahujú na aplikáciu fosforu obsiahnutého vo všetkých typoch hnojív: organické hnojivá vrátane hnoja, digestát z výroby bioplynu, odplynená rastlinná biomasa, čistiarenský kal, ako aj priemyselné hnojivá. V niektorých povodiach vyznačujúcich sa vodným prostredím citlivým na fosfor sa uplatňujú prísnejšie stropy pre aplikáciu fosforu.
                     
                  
                        2.
                     
                     
                        Na kontrolu množstva fosforu aplikovaného na poľnohospodárskych poliach v Dánsku sa musí zaviesť systém ukazovateľov a monitorovania. Ak zo systému ukazovateľov alebo systému monitorovania vyplynie, že skutočná priemerná ročná miera aplikácie hnojiva s obsahom fosforu na poľnohospodárskej pôde v Dánsku by mohla prekročiť alebo už reálne prekročila úrovne priemernej vnútroštátnej miery aplikácie hnojiva s obsahom fosforu, ktorých dosiahnutie sa povoľuje za (celé) obdobie 2018 – 2025, stropy maximálnej aplikácie fosforu sa náležite znížia.
                     
                  
                        3.
                     
                     
                        Dňa 5. apríla 2017 nadobudol účinnosť dánsky zákon č. 310 zo 4. apríla 2017, ktorým sa mení zákon o používaní hnojív na poľnohospodárskej pôde a vegetačnej pokrývke (požiadavka zakladať porasty cielených medziplodín), čím sa vytvorila kombinovaná cieľová schéma pre dobrovoľné a povinné medziplodiny vychádzajúca z potreby znížiť obsah dusičnanov v útvaroch podzemnej vody a v pobrežných vodách. V rámci tejto schémy nadobudnú povinné ustanovenia o medziplodinách účinnosť automaticky v prípade, že dobrovoľnými dohodami týkajúcimi sa medziplodín sa v dostatočnej miere nesplnia dané environmentálne ciele. Podľa zákona č. 497 z 22. mája 2018, ktorým sa mení zákon o používaní hnojív na poľnohospodárskej pôde a vegetačnej pokrývke (regulácia cielených dusičnanov atď.), sa medziplodiny môžu nahradiť osobitnými alternatívnymi opatreniami v rámci tejto schémy.
                     
                  
                        4.
                     
                     
                        Porasty medziplodín zakladané v rámci tejto schémy sa počítajú nad rámec medziplodín zasadených s cieľom splniť vnútroštátnu povinnú požiadavku, ktorou je 10 alebo 14 % pokrytie medziplodinami na poľnej ploche vysadenej poľnohospodárskymi plodinami, pričom sa nesmú zakladať na tej istej ploche, ako je plocha využívaná na splnenie požiadavky na medziplodiny v súvislosti s oblasťou ekologického záujmu.
                     
                  
         
            Článok 5
            Žiadosti o povolenia
            
               1.   Chovatelia dobytka môžu príslušným orgánom predložiť žiadosť o ročné povolenie na aplikáciu maštaľného hnoja s obsahom najviac 230 kg dusíka na hektár za plánovacie obdobie.
               Lehota na predloženie žiadosti je rovnaká ako vnútroštátna lehota na požiadanie o základnú platbu v rámci SPP a predloženie plánu pre kvóty hnojenia a medziplodiny.
            
            
               2.   Predloženie žiadosti v zmysle odseku 1 sa zároveň považuje aj za vyhlásenie žiadateľa, že podmienky v článkoch 7, 8 a 9 sú splnené.
            
         
         
            Článok 6
            Udeľovanie povolení
            Povolenia na aplikáciu maštaľného hnoja pochádzajúceho z podniku s chovom dobytka vrátane hnoja pozostávajúceho z exkrementov samotných zvierat a spracovaného hnoja s obsahom najviac 230 kg dusíka na hektár plochy za plánovacie obdobie sa udeľujú za podmienok stanovených v článkoch 7, 8 a 9.
         
         
            Článok 7
            Podmienky týkajúce sa aplikácie hnoja a iných hnojív
            
               1.   Celková dávka dusíka nesmie presiahnuť predpokladanú potrebu živín danej plodiny pri zohľadnení zásob živín z pôdy. Nesmie presiahnuť maximálne normy aplikácie stanovené vo vyhláške č. 963 z 12. júla 2017 o používaní hnojív na poľnohospodárskej pôde v plánovacom období 2017 – 2018 a v príslušných ďalších vyhláškach pre nasledujúce plánovacie obdobia.
            
            
               2.   Na celú výmeru podniku s chovom dobytka sa vypracuje plán hnojenia. Tento plán sa uchováva v poľnohospodárskom podniku. Vzťahuje sa na obdobie od 1. augusta do 31. júla nasledujúceho roka. Plán hnojenia zahŕňa:
               
                           a)
                        
                        
                           plán striedania plodín, v ktorom sa stanovuje:
                           
                                       i)
                                    
                                    
                                       plošná výmera pozemkov s plodinami s vysokou absorpciou dusíka a dlhým vegetačným obdobím;
                                    
                                 
                                       ii)
                                    
                                    
                                       plošná výmera pozemkov s inými plodinami, než sú plodiny uvedené v bode i);
                                    
                                 
                                       iii)
                                    
                                    
                                       náčrt mapy znázorňujúci polohu pozemkov uvedených v bodoch i) a ii);
                                    
                                 
                     
                           b)
                        
                        
                           počet hospodárskych zvierat v chove, opis systému ustajnenia a uskladnenia hnoja vrátane dostupných kapacít na uskladnenie hnoja;
                        
                     
                           c)
                        
                        
                           výpočet množstva dusíka a fosforu obsiahnutého v hnoji získanom v danom poľnohospodárskom podniku;
                        
                     
                           d)
                        
                        
                           opis prípadného spracovania hnoja a predpokladané vlastnosti spracovaného hnoja;
                        
                     
                           e)
                        
                        
                           množstvo, druh a vlastnosti hnoja vyvezeného z poľnohospodárskeho podniku alebo doň dovezeného;
                        
                     
                           f)
                        
                        
                           predpokladané množstvo dusíka a fosforu potrebných pre danú plodinu na každom pozemku;
                        
                     
                           g)
                        
                        
                           výpočet množstva aplikovaného dusíka a fosforu obsiahnutého v hnoji na každom pozemku;
                        
                     
                           h)
                        
                        
                           výpočet množstva aplikovaného dusíka a fosforu obsiahnutého v chemických a iných hnojivách na každom pozemku;
                        
                     
                           i)
                        
                        
                           údaj o čase aplikácie hnoja a chemických hnojív.
                        
                     Plán hnojenia sa reviduje najneskôr sedem dní po každej zmene poľnohospodárskych postupov v poľnohospodárskom podniku s chovom dobytka. Evidencia hnojenia sa každoročne predkladá príslušným orgánom najneskôr do konca marca.
            
            
               3.   Hnoj sa nesmie rozmetávať v období od 31. augusta do 1. marca na zatrávnených plochách, ktoré sa budú nasledujúcu jar zaorávať.
            
         
         
            Článok 8
            Podmienky týkajúce sa odberu vzoriek pôdy a pôdnych rozborov
            
               1.   Vzorky určené na rozbor obsahu dusíka a fosforu sa odoberajú z horných 30 cm poľnohospodárskej pôdy.
            
            
               2.   V prípade každej plochy poľnohospodárskeho podniku s chovom dobytka, ktorá vykazuje homogénne znaky z hľadiska striedania plodín a pôdnych charakteristík, sa odber vzoriek a rozbory musia vykonať najmenej raz za štyri roky.
            
            
               3.   Na každých päť hektárov poľnohospodárskej pôdy sa vykoná aspoň jeden odber vzoriek a rozbor.
            
            
               4.   Výsledky rozborov musia byť k dispozícii na kontrolu v poľnohospodárskom podniku s chovom dobytka.
            
         
         
            Článok 9
            Podmienky týkajúce sa obhospodarovania pôdy
            
               1.   Na ploche predstavujúcej 80 alebo viac % plošnej výmery vhodnej na aplikáciu hnoja sa musia pestovať plodiny s vysokou absorpciou dusíka a dlhým vegetačným obdobím.
            
            
               2.   Trávnaté medziplodiny sa nesmú zaorávať pred 1. marcom roka nasledujúceho po ich výsadbe.
            
            
               3.   Dočasne zatrávnené plochy sa na jar zaorú. Plodiny s vysokou absorpciou dusíka a dlhým vegetačným obdobím sa vysievajú čo najskôr, najneskôr však do 3 týždňov po zaoraní trávy.
            
            
               4.   Plodiny začlenené do cyklu striedania plodín nesmú zahŕňať rastliny čeľade bôbovité ani iné rastliny viažuce atmosférický dusík, okrem týchto plodín:
               
                           a)
                        
                        
                           ďatelina na trávnatých porastoch s menej ako 50 % ďateliny a lucerny;
                        
                     
                           b)
                        
                        
                           lucerna na trávnatých porastoch s menej ako 50 % ďateliny a lucerny;
                        
                     
                           c)
                        
                        
                           jačmeň a hrach podsiaty trávou.
                        
                     
            
               5.   Normatívne hodnoty aplikácie dusíkatých hnojív v prípade plodín nasledujúcich po dočasných trávnych porastoch sa znížia o hodnotu dusíka viazaného predchádzajúcou plodinou podľa s vyhlášky č. 963 z 12. júla 2017 o používaní hnojív na poľnohospodárskej pôde v plánovacom období 2017 – 2018 a v súlade s ďalšími príslušnými vyhláškami pre nasledujúce plánovacie obdobia, ako aj s tabuľkou noriem týkajúcich sa hnojenia poľnohospodárskych plodín a zeleniny a následnými zmenami.
            
         
         
            Článok 10
            Monitorovanie
            
               1.   Príslušné orgány zabezpečia, aby sa vypracovali mapy znázorňujúce:
               
                           a)
                        
                        
                           percentuálny podiel poľnohospodárskych podnikov s chovom dobytka v každej obci, na ktoré sa vzťahujú povolenia;
                        
                     
                           b)
                        
                        
                           percentuálny podiel hospodárskych zvierat v každej obci, na ktoré sa vzťahujú povolenia;
                        
                     
                           c)
                        
                        
                           v každej obci percentuálny podiel poľnohospodárskej pôdy, na ktorú sa vzťahujú povolenia.
                        
                     Tieto mapy sa každoročne aktualizujú.
               Príslušné orgány zbierajú údaje o striedaní plodín a poľnohospodárskych postupoch v poľnohospodárskych podnikoch s chovom dobytka, na ktoré sa vzťahujú povolenia podľa tohto rozhodnutia. Tieto údaje sa každoročne aktualizujú.
            
            
               2.   Príslušné orgány monitorujú vodu nachádzajúcu sa v koreňovej zóne, povrchové a podzemné vody a poskytnú Komisii údaje o obsahu dusíka a fosforu v pôdnom profile, ako aj o koncentráciách dusičnanov v povrchových a podzemných vodách, a to za podmienok s výnimkou i bez nej.
               Toto monitorovanie sa vykonáva na úrovni jednotlivých polí poľnohospodárskeho podniku v rámci národného programu monitorovania poľnohospodárskych povodí. Monitorovacie miesta musia byť zvolené tak, aby boli zastúpené hlavné typy pôdy, prevažujúce postupy hnojenia a hlavné plodiny.
               V oblastiach s piesočnatými pôdami sa vykonáva posilnené monitorovanie kvality vody. Okrem toho sa musí koncentrácia dusičnanov v povrchových a podzemných vodách monitorovať aspoň v 3 % všetkých poľnohospodárskych podnikov, na ktoré sa vzťahuje povolenie.
            
            
               3.   Príslušné orgány vykonávajú zisťovania a priebežné rozbory živín v rámci národného programu monitorovania poľnohospodárskych povodí a poskytujú údaje o miestnom využívaní pôdy, striedaní plodín a poľnohospodárskych postupoch v poľnohospodárskych podnikoch s chovom dobytka, ktorým bolo udelené povolenie.
               Informácie a údaje získané z rozboru živín podľa článku 7 a z monitorovania uvedeného v odseku 2 tohto článku sa použijú na modelové výpočty úbytku dusíka a fosforu z poľnohospodárskych podnikov s chovom dobytka, ktorým bolo udelené povolenie na základe vedeckých poznatkov.
            
            
               4.   Príslušné orgány vyčíslia a zaznamenajú percentuálny podiel pôdy, na ktorú sa vzťahuje výnimka a ktorá je pokrytá:
               
                           a)
                        
                        
                           ďatelinou alebo lucernou na trávnatých porastoch;
                        
                     
                           b)
                        
                        
                           jačmeňom a hrachom podsiatym trávou.
                        
                     
         
         
            Článok 11
            Overovanie
            
               1.   Príslušné orgány zabezpečia, aby sa žiadosti o povolenie podrobili administratívnej kontrole. Ak kontrola preukáže, že žiadateľ nesplnil podmienky stanovené v článkoch 7, 8 a 9, žiadosť sa zamietne a žiadateľ musí byť o dôvodoch zamietnutia informovaný.
            
            
               2.   Príslušné orgány zriadia program kontrol poľnohospodárskych podnikov, ktorým bolo udelené povolenie.
               Tento program vychádza z analýzy rizika s prihliadnutím na výsledky kontrol dodržania podmienok stanovených v článkoch 7, 8 a 9 z predošlých rokov, ako aj na výsledky kontrol dodržiavania vnútroštátnych právnych predpisov, ktorými sa transponuje smernica 91/676/EHS.
            
            
               3.   Kontroly zahŕňajú inšpekcie v teréne a kontrolu na mieste so zameraním na dodržiavanie podmienok stanovených v článkoch 7, 8 a 9, pričom každoročne musia pokryť aspoň 7 % poľnohospodárskych podnikov s chovom dobytka, ktorým bolo udelené povolenie. Ak sa preukáže, že niektorý poľnohospodársky podnik s chovom dobytka tieto podmienky nespĺňa, držiteľovi povolenia sa uloží pokuta v súlade s vnútroštátnym právom a v nasledujúcom plánovacom období nemá nárok na povolenie.
            
            
               4.   Príslušným orgánom sa zveria potrebné právomoci a prostriedky na overenie súladu s podmienkami výnimky udelenej na základe tohto rozhodnutia.
            
         
         
            Článok 12
            Podávanie správ
            Príslušné orgány každý rok najneskôr do 31. decembra predložia Komisii správu s týmito informáciami:
            
                        a)
                     
                     
                        mapy znázorňujúce percentuálny podiel poľnohospodárskych podnikov s chovom dobytka, percentuálny podiel hospodárskych zvierat, percentuálny podiel poľnohospodárskej pôdy, na ktoré sa vzťahujú jednotlivé výnimky v súvislosti s každou obcou, ako aj mapy miestneho využívania pôdy uvedené v článku 10 ods. 1;
                     
                  
                        b)
                     
                     
                        výsledky monitorovania koncentrácií dusičnanov a fosforu v podzemných a povrchových vodách vrátane informácií o vývoji kvality vody, a to za podmienok s výnimkou i bez nej, ako aj vplyv výnimky na kvalitu vody, ako sa uvádza v článku 10 ods. 2;
                     
                  
                        c)
                     
                     
                        výsledky monitorovania pôdy z hľadiska koncentrácií dusíka a fosforu vo vode nachádzajúcej sa v koreňovej zóne za podmienok s výnimkou i bez nej, ako sa uvádza v článku 10 ods. 2;
                     
                  
                        d)
                     
                     
                        výsledky prieskumov miestneho využívania pôdy, striedania plodín a poľnohospodárskych postupov, ako sa uvádza v článku 10 ods. 3;
                     
                  
                        e)
                     
                     
                        výsledky modelových výpočtov rozsahu úbytku dusíka a fosforu z poľnohospodárskych podnikov s chovom dobytka, ktorým bolo udelené povolenie, ako sa uvádza v článku 10 ods. 3;
                     
                  
                        f)
                     
                     
                        tabuľky znázorňujúce percentuálny podiel poľnohospodárskej pôdy, na ktorú sa vzťahuje výnimka, pokrytej ďatelinou alebo lucernou na trávnatých porastoch a jačmeňom/hrachom podsiatym trávou, ako sa uvádza v článku 10 ods. 4;
                     
                  
                        g)
                     
                     
                        vyhodnotenie uplatňovania podmienok výnimky na základe kontrol na úrovni poľnohospodárskeho podniku, ako aj na základe informácií o poľnohospodárskych podnikoch s chovom dobytka, ktoré nespĺňajú podmienky, ktoré vychádzajú z výsledkov administratívnych kontrol a kontrol dodržiavania podmienok v zmysle v článku 11;
                     
                  
                        h)
                     
                     
                        vývoj počtov hospodárskych zvierat a produkcie hnoja v každej kategórii hospodárskych zvierat v Dánsku a v poľnohospodárskych podnikoch s chovom dobytka, ktorým bola udelená výnimka;
                     
                  
                        i)
                     
                     
                        vykonávanie podmienok na udelenie výnimky stanovenej v článku 4.
                     
                  Priestorové údaje uvedené v správe musia byť podľa potreby v súlade so smernicou 2007/2/ES. Pri zbere potrebných údajov Dánsko použije v náležitých prípadoch informácie získané v rámci integrovaného administratívneho a kontrolného systému vytvoreného v súlade s článkom 67 ods. 1 nariadenia (EÚ) č. 1306/2013.
         
         
            Článok 13
            Obdobie uplatňovania
            Toto rozhodnutie sa uplatňuje do 31. júla 2020.
         
         
            Článok 14
            Adresát
            Toto rozhodnutie je určené Dánskemu kráľovstvu.
         
         
            V Bruseli 6. decembra 2018
            
               
                  Za Komisiu
               
               Karmenu VELLA
               
                  člen Komisie
               
            
         
         
            (1)  Ú. v. ES L 375, 31.12.1991, s. 1.
         
            (2)  Rozhodnutie Komisie 2002/915/ES z 18. novembra 2002, ktoré sa týka žiadosti o výnimku podľa odseku 2 písm. b) prílohy III a článku 9 smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. ES L 319, 23.11.2002, s. 24).
         
            (3)  Rozhodnutie Komisie 2005/294/ES z 5. apríla 2005, ktoré sa týka žiadosti o výnimku podľa odseku 2 písm. b) prílohy III a článku 9 smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. EÚ L 94, 13.4.2005, s. 34).
         
            (4)  Rozhodnutie Komisie 2008/664/ES z 8. augusta 2008, ktorým sa mení a dopĺňa rozhodnutie 2005/294/ES ktoré sa týka žiadosti o výnimku podľa odseku 2 písm. b) prílohy III a článku 9 smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. EÚ L 217, 13.8.2008, s. 16).
         
            (5)  Vykonávacie rozhodnutie Komisie 2012/659/EÚ z 23. októbra 2012, ktorým sa udeľuje výnimka, o ktorú požiadalo Dánske kráľovstvo na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. EÚ L 295, 25.10.2012, s. 20).
         
            (6)  Vykonávacie rozhodnutie Komisie (EÚ) 2017/847 zo 16. mája 2017, ktorým sa udeľuje výnimka, o ktorú požiadalo Dánsko na základe smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov (Ú. v. EÚ L 125, 18.5.2017, s. 35).
         
            (7)  SWD(2018) 246 final – pracovný dokument útvarov Komisie pripojený k správe Komisie Rade a Európskemu parlamentu o vykonávaní smernice Rady 91/676/EHS o ochrane vôd pred znečistením dusičnanmi z poľnohospodárskych zdrojov na základe správ členských štátov za obdobie rokov 2012 – 2015.
         
            (8)  Smernica Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva (Ú. v. ES L 327, 22.12.2000, s. 1).
         
            (9)  Smernica Európskeho parlamentu a Rady 2007/2/ES zo 14. marca 2007, ktorou sa zriaďuje Infraštruktúra pre priestorové informácie v Európskom spoločenstve (INSPIRE) (Ú. v. EÚ L 108, 25.4.2007, s. 1).
         
            (10)  Nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (Ú. v. EÚ L 347, 20.12.2013, s. 549).